## El funcionament del Sistema Valencià de Salut es manté amb normalitat a excepció d’incidències puntuals després de l’apagada elèctrica

*** Un total de 241 pacients d’oxigenoteràpia han sigut atesos en els hospitals i punts d’atenció continuada i només dos han sigut ingressats
* L’activitat amb els pacients d’hemodiàlisi es va dur a terme sense incidències
* Els CICU han registrat des de l’inici de l’apagada i fins a primera hora d’este dimarts un total de 1.889 incidents**

La situació en la xarxa pública del Sistema Valencià de salut, després de l’apagada elèctrica del dilluns 28 d’abril, és de relativa normalitat en estos moments, excepte excepcions puntuals en Radiologia d’alguns de departaments de salut com ja ocorreguera ahir dilluns. En estos casos, les proves diagnòstiques que no s’hagen pogut realitzar es reprogramaran al més prompte possible.

Pel que fa als sistemes de comunicacions estan funcionant amb fluctuacions en els diferents departaments de salut a causa dels problemes de telefonia i internet que continua havent en la xarxa en general.

Els generadors dels centres sanitaris es mantenen amb el gasoil necessari per a garantir el subministrament elèctric en el cas que torne a haver noves incidències.

D’altra banda, s’han activat sistemes de contingència en les oficines de farmàcia a on s’han detectat incidències en els seus sistemes informàtics.

Durant l’apagada d’este dilluns que va afectar tota Espanya es van activar els grups electrògens d’hospitals i centres sanitaris de la Conselleria de Sanitat per la qual cosa van poder mantindre el seu funcionament. L’activitat quirúrgica programada per al dilluns a la vesprada que va ser suspesa serà reprogramada. Cal recordar que, a més, este dilluns es va acordar l’activació de la Unitat Militar d’Emergències (UME) per a ajudar en les tasques de proveïment i subministrament de gasoil i combustible per a les zones sanitàries en cas necessari i també es va comptar per a fer-ho amb la col·laboració dels consorcis provincials de bombers.

Durant l’apagada del dilluns que va afectar tota Espanya van ser atesos 241 pacients d’oxigenoteràpia en els hospitals i punts d’atenció continuada de la Conselleria de Sanitat i només dos amb pluripatologia van haver de ser ingressats. L’activitat amb els pacients d’hemodiàlisi es va dur a terme sense incidències.

Quant al volum d’activitat en els centres d’informació i comunicació d’urgències (CICU) s’han registrat des de l’inici de l’apagada i fins a primera hora d’este dimarts un total de 1.889 incidents. D’estos, un 25 % corresponen a emergències sanitàries, un 12 % a transport urgent, un 4 % a consultes sanitàries, un 4  % a urgències sanitàries, un 2% a transport interhospitalari i el 53 % restant a activitat no protocol·litzada i de coordinació.

Del total d’avisos gestionats, destaquen 151 assistències a pacients amb dificultat respiratòria, altres 113 corresponen a peticions de recanvi de botelles d’oxigen o bateries dels respiradors o 56 salvaments o rescats en els quals es va requerir la intervenció del CICU que fonamentalment es van produir per obertura d’ascensors.

En conjunt, si comparem l’activitat registrada del dia d’ahir amb el dilluns anterior, 21 d’abril, que també va ser festiu, s’observa un augment del 17 % de l’activitat en els tres CICU.

Cal ressaltar que durant l’apagada la comunicació entre les gerències dels departaments de salut i els CICU va romandre activa gràcies a disposar de terminals de ràdio TETRA.

Fecha: 29/04/2025